Midt på det mondæne Frederiksberg bor ti uledsagede flygtningebørn blandt nogle af byens fineste adresser.

Hver måned betaler kommunen omkring 67.000 kr. for hver enkelt af de ti uledsagede flygtninge-teenagere. Det oplyser Frederiksberg Kommune til Ekstra Bladet.

Prisen dækker kost, logi og personale, der stilles til rådighed for de ti unge flygtninge og løber altså op i godt otte mio. kr. om året. De penge havner hos Integrationsnet under Dansk Flygtningehjælp, der leverer skræddersyede integrationsløsninger til kommunerne.

Men det er en urimelig høj pris at betale, mener flere Frederiksberg-politikere nu.

Grotesk og urimeligt

Hvis man spørger rådmand i kommunen samt udlændingeordfører for Liberal Alliance på Christiansborg Laura Lindahl er prisen ’grotesk og urimelig høj’.

– Jeg er godt klar over, at man på Frederiksberg er presset på plads, men det må være muligt at finde løsninger til mindre end 67.000 kroner om måneden, siger hun.

Lindahl vil nu rette henvendelse til Frederiksbergs borgmester, Jørgen Glenthøj (K), for at få ham til at undersøge, om det kan gøres billigere.

– Jeg er godt klar over, at de uledsagede unge har brug for støtte, men der er også tale om unge mennesker, som selv har taget turen op gennem Europa. Så snart de kommer til Danmark, mener vi så, at vi skal have en pædagog til at sidde og holde dem i hånden. Det virker, som om, at man måske pakker de her unge for meget ind i vat i forhold til, hvad de selv kan klare.

– Men er det ikke vigtigt, at man har en målrettet indsats i forhold til nogle unge, som kan være traumatiserede?

– Jo, men for 67.000 om måneden ... Vi har masser af gode institutionspladser for børn og unge mennesker, som koster langt mindre. Det må kunne lade sig gøre at levere et tilbud på mindre en 67.000 pr. næse til uledsagede flygtninge, hvor der er personale, som kan håndtere, hvis der er traumer, og hvor de får mad og tag over hovedet, siger Laura Lindahl.

Også Venstres medlem af børneudvalget, Malene Barkhus, kritiserer ordningen.

Artiklen fortsætter under billedet:



Malene Barkhus, Venstre. Foto: PR

– I Venstre har vi længe været stærkt forargede over prisen på det tilbud. Vi stiller et meget kritisk spørgsmål ved antallet af personaler ift. antallet af uledsagede flygtninge. Der er historier om unge, som dårligt må få lov at finde hen til biblioteket uden støtte, siger Malene Barkhus og fortsætter:

– Hvis man har fundet herop hele vejen fra Syrien eller Eritrea, så kan man nok også finde Frederiksberg Bibliotek. Det virker som en unødig klientgørelse af nogle unge personer, som ellers kan en del selv.

Lige ved Alléen

Ifølge Integrationsnet er der i alt plads til 13 personer i de pågældende lejligheder. De er omdannet fra almindelige familielejligheder for et års tid siden og istandsat som kollegielignende boliger med eget værelse til hver beboer.

Prisen på 67.000 pr. flygtning er en samlet takst, som kommunen betaler konsulenthuset Integrationsnet under Dansk Flygtningehjælp. Det er således Integrationsnet, der lejer lejlighederne, som ligger lige ved det mondæne Frederiksberg Allé.

Frederiksberg Kommune vurderer, at den månedlige husleje er i størrelsesordenen 20-25.000 kr. pr. lejlighed.

Dermed er det – trods den høje husleje – ikke mindst personaleudgifterne, som får prisen for botilbuddet til at løbe op i 67.000 kr. pr. næse.

Fakta Tidligere i år har Finansministeriet offentliggjort en beregning på prisen for indvandringen. Her kommer ministeriet frem til følgende: ’Den umiddelbare og mest iøjnefaldende konklusion af analysen er nedslående: I 2014 kostede indvandrere og deres efterkommere de offentlige finanser 28 mia. kr. Det er alt for mange penge.’ Som beskrevet er udgiften for uledsagede flygtningebørn og unge en del af denne samlede pris. Ifølge Udlændinge- og Integrationsministeriet var der 221 uledsagede mindreårige, som havde søgt om asyl i år frem til 31. maj. I 2016 var det samlede tal 1184.

Dansk Flygtningehjælp: Det er en helt almindelig pris

Hos Dansk Flygtningehjælp forklarer chef for Integrationsnet Hans Christian Knudsen om prisen for botilbuddet til de uledsagede flygtninge:

– Indsatsen skønnes nødvendig, men koster mange penge – også selv om vi gør det fornuftigt, sammenlignet med markedet i øvrigt.

– Hvor meget personale er der tilknyttet i alt?

– Det bliver et meget flydende svar, da der ikke er nogen udelukkende tilknyttet de lejligheder. Men et slag på tasken er vel otte personaler til de 10-13 beboere. Nogle er pædagoger, og der er også tilknyttet psykologer, hvis det bliver nødvendigt. Der bliver i det hele taget trappet op og ned efter behov.

– Hvordan kan prisen ende på 67.000 om måneden pr. uledsaget flygtningebarn?

– Det er faktisk en helt almindelig pris.

– Men for det her botilbud ender det jo med 670.000 om måneden. Det svarer til over otte millioner om året for ti flygtningebørn. Er det ikke en meget høj pris?

– Nej. Det er faktisk en helt almindelig pris. Og det er selvfølgelig et gennemsnit over et år. Nogle måneder skal vi måske have døgnbemanding, fordi der er en, der har selvmordstanker eller har problemer, og så skal vi trække rigtig meget på personalet. Så bliver det hurtigt meget dyrt. Derudover kommer husleje, administration osv. Så det er et gennemsnit.

– Men med personale og administration kan det stadig virke som en meget høj pris. Hvordan er den pris sat sammen?

– Det er faktisk ikke huslejen, der gør udslaget.

– Selvfølgelig vil et botilbud i Aalborg have en lidt lavere pris, på grund af at den villa, vi lejer der, måske er billigere.

– Men der er faktisk ikke den store forskel. Som med alt andet i Danmark er det faktisk lønningerne, der gør det største udslag. Der kan være brug for terapi i en periode og ekstra pædagogisk indsats.

– Det er jo en meget fin adresse på Frederiksberg. Hvordan er I endt med at få lige disse lejligheder?

– Det var der, vi kunne få noget, der var brugbart.

– Det var ikke let på Frederiksberg.

– Og da vi skulle bruge noget hurtigt, fandt vi en sød udlejer, som var villig til at få lejlighederne indrettet som kollegielignende boli-ger, og så blev det der.

***

Rådmand om prisen: Det skal undersøges

Som formand for børneudvalget i Frederiksberg Kommune er den radikale rådmand, Karsten Lauritsen, den politisk ansvarlige på området.

Da han bliver gjort opmærksom på den månedlige pris på 67.000 kr., slår han fast, at det er en sag, han vil undersøge nærmere:

– Som jeg husker det, er beløbet højere end det, vi normalt betaler for de uledsagede flygtningebørn. Så jeg vil selvfølgelig kigge på, hvordan vi er kommet op på en højere pris end det, vi normalvis plejer at ligge på, siger han og tilføjer:

– Men jeg kan ikke sige, om prisen er korrekt i forhold til lige præcis dette tilbud. Men jeg kigger selvfølgelig på, om det har ramt det rigtige niveau.

– Men det er ikke nødvendigvis for meget at give 67.000 kr. om måneden?

– Uledsagede flygtningebørn kan have nogle diagnoser og nogle specifikke situationer, som kræver meget. Nogle danske børn koster 100.000 eller 200.000 om måneden at have placeret, så man kan ikke lægge et gennemsnit over en bred kam. Jeg håber på og regner selvfølgelig med, at vi har placeret dem på en måde, så de har fået det tilbud, de skal have. Men det kigger jeg selvfølgelig på.

– Kan I dokumentere, at de tilbud, I giver de her unge, også virker?

– Det kan vi jo først på et meget senere tidspunkt. Der er nogle af dem, som kommer med nogle voldsomme diagnoser, og som måske har været igennem nogle forfærdelige ting. Så er det nogle helt specifikke situationer, som vi bliver nødt til at tage hånd om. Nogle skal måske koste 20.000 om måneden, og andre skal måske koste 400.000 – ligesom det er tilfældet med danske børn, siger Karsten Lauritsen.